हाईफाई जिन्दगी
हामीमध्ये कतिले इच्छ्याइएको जीवन जिउन पाएका छौं होला? हाम्रा सामाजिक मूल्य, मान्यता, संस्कार अनि परिवेशले हामीलाई जीवन जिउने निश्चित दायरा सिर्जना गरिदिएका छन्। स्वच्छन्द भएर बाँच्ने चाहना राख्नु हरेकको रुचिभित्र परे पनि सबैलाई यो अवसर प्राप्त हुँदैन।
काठमाडौं — हामीमध्ये कतिले इच्छ्याइएको जीवन जिउन पाएका छौं होला? हाम्रा सामाजिक मूल्य, मान्यता, संस्कार अनि परिवेशले हामीलाई जीवन जिउने निश्चित दायरा सिर्जना गरिदिएका छन्। स्वच्छन्द भएर बाँच्ने चाहना राख्नु हरेकको रुचिभित्र परे पनि सबैलाई यो अवसर प्राप्त हुँदैन।तिमी स्वतन्त्र बाँच, संसार तिम्रा लागि बाँच्नेछ, यदि तिमी कुण्ठित भएर बाँच्यौं भने तिमी मात्रै मर्नेछौ।- भर्जिनिया उल्फ...यदि कुनै गल्ती गर्ने छुट छैन भने स्वतन्त्रताको मूल्य हुँदैन।- महात्मा गान्धी...हरेक दिन कैदीसरह जीवन जिउनुभन्दा स्वतन्त्रताका नाममा सहिद हुनु उत्तम।-बब मार्लीतर पछिल्ला दिनमा नेपाली महिलाको जीवन शैलीमा निकै ठूलो परिवर्तन देखा परेको छ। पुरुषसरहका काम गर्ने मात्रै नभई पुरुषभन्दा उपल्लो जीवन शैली जिउने क्षमता राख्ने महिलाहरू बढ्दै छन्। चाहे मोटर हाँकेर एक्लै लङ ड्राइभ जाने मामिलामा हुन् या देश–विदेश चहार्ने सवालमा, उनीहरू आफूलाई कम आँक्दैनन्।जीवनमा नयाँ उत्साह र तरंग ल्याउन यसो गर्नु आवश्यक रहेको उनीहरूको तर्क छ। जसले गर्दा आफूले गरिरहेको काममा अझ सिर्जनशील भएर लाग्न सकियोस्।चलचित्र निर्माता तथा कस्ट्युम डिजाइनर पुनम क्षेत्री गौतमको रिफ्रेसमेन्ट फर्मूला हो, ‘फस्ट शो फस्ट सिन।’ हरेक नयाँ फिल्म रिलिज भएकै दिन उनी सिटी सेन्टरको बिग सिनेमामा नाइट शोको टिकट बुक गरिहाल्छिन्। टोयोटाको एभेन्जामा कहिले चितवन, कहिले पोखरा त कहिले भैरहवा, बुटवल एक्लै ड्राइभ गरेर जाने गरेकी उनले भर्खरै मात्र आफ्नो कार परिवर्तन गरिन् कियाको सोल। भन्छिन्, ‘लङ ड्राइभ मेरो बानी हो जसले मलाई फ्रेस त बनाउँछ नै, आत्मसन्तुष्टि पनि दिन्छ।’उनीसँग आइफोन सिक्स प्लस र सामसुङ ग्यालेक्सी गरी २ वटा मोबाइल छन्, जसमा उनी आफ्नो समयको ठूलो हिस्सा खर्चिन्छिन्। उनीसँग भएको एप्पलको ल्यापटप चौबिसै घण्टा खुला हुन्छ। ब्रान्डेड पहिरनकी पारखी उनको सपिङ डेस्टिनेसन थाइल्यान्ड, सिंगापुर, हङकङलगायत मुलुक हुन्। उनीसँग डायमन्डका इयर रिङ, बैङ्गल्स र औंठीका कलेक्सन छन्।विदेशमा उनी मुख्यत: पहिरन र सौन्दर्य प्रसाधन खरिदमा खर्च गर्छिन्। सिनेलको क्रिम लगाउने उनी रिबोक, जारा, पिजी, प्राडाका पहिरनमा सहज महसुस गर्छिन्। प्राडाको चस्मा, निना रिचीको परफ्युम, राडोको घडी, गुची र म्याङ्गोको ब्याग उनका दैनिक प्रयोगमा आउने सामग्री हुन्।उनका जुत्ता र अन्डरगार्मेन्ट्स अमेरिकाबाट खरिद गरिएका हुन्छन्। प्राय: साथीभाइसँग दरबारमार्गको राजघरानामा गजल तथा जुजुबा र मेजमा डिनर खान मन पराउने पुनम स्वादिष्ट परिकारकी पारखी हुन्। ‘स्कटल्यान्डको मालिबु वाइन खुसियालीमा मैले पिउने प्रिय पेय हो,’ उनले भनिन्, ‘साथमा डनेल, क्यामेल र मोरको सिगरेट। तर, कुनै कुराको लत बसाल्नु हुँदैन।’रातो रेन्जरोभरको स्टेरिङमा महिला देख्नुभयो भने ती अम्बिका शर्मा हुन सक्छिन्। महँगो यो गाडी लामो–लामो दूरी हुइँक्याउने उनी प्रभु बैंककी निर्देशक हुन्। वैदेशिक रोजगार व्यवसायसमेत गर्ने अम्बिका दुबई, कतार, मलेसिया, थाइल्यान्डमा सपिङ गर्न रुचाउँछिन्। उनीसँग जारा, गुच्ची, प्राडा, म्याङ्गो, अल्डोलगायत ब्रान्डेड जुत्ता र ब्यागको कलेक्सन छ।बीएस फाउन्डेसनमार्फत ३६ जना बालबालिका पढाइरहेकी अम्बिकाको आइफोन सिक्स प्लस हमेसा व्यस्त रहन्छ। दिल्ली र नेपालका बुटिकमा पहिरन बनाउने अम्बिकाको मन पर्ने पहिरन साडी हो। ओमेगाको घडी, डिजी, गुच्ची, रेब्यान, प्राडाका चस्मा, हिराका सेट उनलाई मन पर्ने एक्सेसरिज हुन्। आध्यात्मिक पुस्तकमा रुचि राख्ने उनी उपन्यास, व्यापारिक र नीतिगत पुस्तकहरू पनि पढ्छिन्।‘महिलाले आफूलाई कमजोर ठान्नु हुँदैन। हरेक नारीमा शक्ति हुन्छ,’ उनी भन्छिन्, ‘त्यो शक्तिलाई प्रस्फुटन गर्न सक्नु नै महिला सशक्त हुनु हो।’विगत १२ वर्षदेखि पुरुषको मात्रै वर्चस्व ठानिएको त्यसमा पनि भीएफएक्स डिजिटल युनिट सञ्चालन गर्दै आइरहेकी सिर्जना जोशी रेस्टुरेन्ट व्यवसायीसमेत हुन्। आफ्नो कार्यव्यस्ततामा सघाएका छन् उनका फक्सवागनको बिटल्स कार र आइफोन सिक्स प्लसले।सोसल नेटवर्किङले गर्दा सिर्जनाको खाना प्राय: बाहिरै हुन्छ। ब्रान्डेड पहिरन रुचाउने उनको सपिङ प्राय: लन्डन र दिल्लीमा हुन्छ। उनीसँग डायमन्ड ज्वेलरी कलेक्सन नै छ। रोलेक्सको घडी, राल्फ लोरेन्सको चस्मा लगाउने उनी कमाइको केही हिस्सा समाज सेवामा खर्चिने बताउँछिन्। भन्छिन्– ‘शिक्षा, आर्थिक सशक्तता र दुवैको उपयोगिताले महिलालाई स्वायत्त र सशक्त बनाउँछ।’लोक गायिका–मोडल रेखा शाह फक्सवागनको पोलोमा हुइँकिरहेकी हुन्छिन्। दरबारमार्ग र दिल्लीलाई सपिङ गन्तव्य बनाएकी उनी कस्मेटिक्स, जुत्ता, ब्याग र लुगाकी पारखी हुन्। उनी फरएभर ट्वान्टी वान, लभ ट्वान्टी वान, बेनेटन, म्याङ्गो, बोसनीजस्ता ब्रान्डेड सामान प्रयोग गर्छिन्। लुइस भिटान, गेस, प्राडाको ब्याग उनका फेबरेट हुन्।उनीसँग डायमन्ड औंठी, ब्रासलेट, इयररिङ र पेनडेन्टको कलेक्सन छ। पुस्तक पढ्न, चलचित्र हेर्न तथा ड्राइभिङ गर्न मन पराउने उनी महिला सशक्तीकरणलाई अर्थ्याउँदै भन्छिन्, ‘चेतना, शिक्षा, आर्थिक सशक्तता र आयस्रोत यसका सर्त हुन्।’ त्रिविको जेन्डर स्टडिजकी विद्यार्थी शाह महिलावाद र लैंगिक मुद्दालाई फरक रूपमा हेरिनुपर्ने बताउँछिन्।